ND Lala

Dato' **Amir Amzah Salleh** atau lebih dikenali sebagai **ND Lala** (lahir 9 April 1961) merupakan seorang penyanyi Malaysia yang terkenal pada era 1980-an dan 1990-an menerusi muzik genre pop tradisional dan rakyat (**folk**). Beliau bergelar pengacara TV dan pelakon selain melibatkan diri dalam bidang perniagaan. Beliau juga ialah salah seorang penyanyi Malaysia yang berjaya melahirkan album solo di setiap 4 dekad berturut selain Dato' M. Nasir, Dato' Sharifah Aini, Anita Sarawak, Dato' Khatijah Ibrahim, Ramlah Ram, Dato' Jamal Abdillah dan Noraniza Idris.

Dato' Amir Amzah Salleh atau ND Lala menerima Darjah Kebesaran Mahkota Pahang Yang Amat Mulia Peringkat Kedua Darjah Indera Mahkota Pahang (DIMP) yang membawa gelaran Dato'. Beliau menerima Darjah Kebesaran sempena Istiadat Memuliakan Ulang Tahun Hari Keputeraan Sultan Pahang, Sultan Ahmad Shah, di Istana Abu Bakar Pekan, pada 24 Oktober 2018*. Pengurniaan darjah kebesaran disampaikan oleh Pemangku Raja Pahang, Tengku Abdullah Sultan Ahmad Shah.*

## Muzik
Sepanjang bergiat serius sebagai penyanyi sejak 1987, beliau telah melahirkan 8 buah album solo termasuk *Rezeki* pada tahun 2000. Album lain yang pernah dihasilkan oleh N.D Lala ialah *Buah Hati Dikebas Orang*, *Balada Cintamu Balada Cintaku*, *Peel* dan *Bila Lagi* . Beliau juga pernah menghasilkan album *Ya Y.B* dan *Rumah Kita* yang dijual di kalangan ahli-ahli Pertubuhan Kebangsaan Melayu Bersatu (UMNO) sahaja. ND berpeluang berkerjasama dengan penerbit handalan seperti Ahmad Nawab dan Adnan Abu Hassan ketika awal karier muziknya sebelum bertindak menerbitkan sendiri lagu-lagu dalam 4 album terakhirnya. Beliau juga antara penyanyi terawal yang mendapat sentuhan daripada komposer terkenal Suhaimi Mohd Zain (Pak Ngah) yang ketika itu belum begitu aktif menerbitkan album pop tradisional. Kejayaan beberapa buah lagu ND membuka pasaran yang baik untuk muzik tradisional pada tahun 1996. Antara lagu yang hit dendangan beliau ialah lagu "Mat Tahir Mata Air", "Diari YB", "Syair Cak Pong", "Zapin Berharap". Dua buah lagunya pernah memenangi Juara Lagu Kategori Etnik Kreatif pada 1995 dan 1996 selain pernah bertanding sebagai komposer untuk lagu nyanyian Noraniza Idris ("Hala Timur", 2002). Beliau juga pernah memenangi Anugerah Industri Muzik. 

Sebagai penyanyi beliau cukup terkenal dengan lagu-lagu bergenre tradisional yang berkonsepkan satira, komedi, rakyat dan pop. Malahan, namanya berjaya diletakkan sebaris dengan penggiat muzik tradisional era 90-an lain seperti Kopratasa (lagu puisi), M. Nasir (nusantara dan sufi), Sheqal (nusantara), To'ki (pop tradisional), Noraniza Idris (pop tradisional, etnik fusion) dan Zainal Abidin (etnik fusion).

## Pengacaraan
Sebelum betul-betul aktif dalam industri rakaman, ND terlebih dahulu menceburi bidang pengacaraan apabila diberi peluang mengacarakan program ''Muzik Muzik'' selama satu musim pada tahun 1988. Beliau juga diberi peluang mengacarakan peringkat akhir Anugerah Juara Lagu ke-3 anjuran TV3. Selain itu, ND Lala juga terkenal sebagai pengacara program pencarian penyanyi anjuran RTM iaitu ''Bintang RTM'' untuk edisi tahun 1993, 1995, 1997, 1999 dan 2001 di mana menerusi pertandingan ini melahirkan bakat baru seperti Nora Ariffin, Siti Nurhaliza, Alyah Abu Hasan dan Misha Omar. Dalam pada itu, ND juga pernah mengacarakan acara hiburan berprestij Anugerah Bintang Popular Berita Harian sebanyak tiga kali iaitu pada edisi 1988, 1992 dan 2001.

## Keluarga

Beliau berkahwin dengan Fauziah Sarman pada tahun 1989 setelah berkenalan ketika sama-sama terlibat dalam program *Mekar Sejambak* di Radio Televisyen Malaysia. Mereka dikurniakan empat orang cahaya mata, Nur Shahila (lahir 1990), Amir Syafiq (lahir 1993), Amir Syahir (lahir 1995) dan Nur Syuhada (lahir 1998) . Nur Shahila atau lebih dikenali sebagai Shila Amzah merupakan penyanyi terkenal yang mencipta nama di peringkat antarabangsa. 

Pada tahun 1995 dalam album solonya ND Lala menampilkan anak pertamanya, Shila yang baru berusia 4 tahun setengah untuk berduet dengannya melalui lagu "Jenguk-Jenguklah Anak-Anak Kita". ND Lala telah membawa Shila menyertai pertandingan nyanyian dari umur 7 hingga 9 tahun. ND Lala melatih dan membimbing anaknya menyanyi pelbagai jenis lagu daripada lagu-lagu tradisional hingga lagu-lagu pop.

Pada tahun 1999, ND Lala mencipta lagu khas untuk anaknya berjudul "Ibu". Demo lagu itu dibawa ke semua syarikat rakaman yang ada di Malaysia, namun tidak ada satu syarikat pun yang mahu mengambil Shila sebagai artis rakaman mereka. ND Lala telah mencagar tanah bapa mertuanya untuk membuat pinjaman bank sejumlah RM 100,000 bagi menerbitkan album anaknya. ND Lala menjadi penerbit, pencipta lagu dan penulis lirik untuk kesemua lagu dalam album tersebut.

Album Shila yang berjudul *Terima Kasih Guru* itu telah diedarkan pada tahun 2000. Album itu telah dilancarkan oleh Menteri Pendidikan dan isteri Yang Amat Berhormat Perdana Menteri Malaysia. Lagu "Ibu" ciptaan ND Lala telah menjadi popular terutamanya melalui stesen radio paling popular pada masa itu iaitu radio Era. Nama pentas Shila pada masa itu ialah Shila Tekno. Shila mula popular sebagai artis kanak-kanak dan berjaya ke peringkat akhir Anugerah Bintang Popular.

Setelah Shila popular dengan beberapa album pada tahun 2008, ND Lala membawa Shila menyertai pertandingan nyanyian peringkat antarabangsa yang disertai oleh 23 buah negara. Pertandingan itu ialah *Shanghai World Star Quest*. Shila telah dinobatkan sebagai juara. Di sinilah ND Lala mengenali ramai penerbit dan komposer-komposer terkenal termasuk penerbit dari negara China. Pada tahun 2012, ND Lala telah membawa Shila menyertai pertandingan nyanyian peringkat Asia. Pertandingan yang diadakan di Shanghai dan dianjurkan oleh Shanghai Media Group itu dinamakan *ASIAN Wave*. Shila telah berjaya menjadi juara.

ND Lala dan Shila tinggal di China dari tahun 2012 hingga 2015 sebelum berpindah ke Hong Kong. ND Lala dan Shila tinggal di Hong Kong hingga kini. Shila kini merupakan penyanyi paling popular di Asia dan mendapat gelaran *ASIAN Sweet Heart*.

## Diskografi

### Album solo
* *Buah Hati Dikebas Orang* (1987)
* *Balada Cintamu Balada Cintaku* (1990)
* *Peel* (1993)
* *Peel 2: Kata Tak Sekata* (1994)
* *Bila Lagi* (1996)
* *Ya Y.B* (1998)
* *Rezeki* (2000)
* *Rumah Kita* (2012)

### Single
* "Buah Hati Di Kebas Orang" 
* "Alah Emak Kahwinkan Aku"
* "Tahun Melawat Malaysia"
* "Sebuah Lakunan Cinta"
* "Jangan Suka Mengata"
* "Mat Tahir Mata Air" 
* "Haruskah Kita Berpura"
* "Ingat Mengingat"
* "Dondang Sayang Anak Emak" (duet bersama biduanita Rosiah Chik)
* "Pandu Cermat, Hati-hati" (menampilkan Tushee)
* "Kata Tak Sekata"
* "Diari Y.B"
* "Cok Cok Kendung"
* "Masa Bercinta"
* "Syair Cak Pong" 
* "Bila Lagi?"
* "Kisah Benar"
* "Jenguk-jenguklah Anak Kita" (menampilkan Shila Amzah)
* "Zapin Berharap"
* "Yang Benar"
* "Joget Sayang Y.B"
* "Rezeki"
* "Cerita Rekaan"
* "Rumah Kita"
* "PM Kita Untuk Semua"

## Filemografi

### Filem

* *[[Jejaka Perasan]]* (1986)

### Televisyen

* *Penghujung Rindu* (1982-1983)
* *Drama Minggu Ini - Nasinya Tumpah* (1986)
* *Ikhtiraf* (1986)
* *Penjara Hati*

## Anugerah dan pencalonan
* Juara Lagu Kategori Etnik Kreatif - Anugerah Juara Lagu ke-10 menerusi lagu "Diari YB"
* Juara Lagu Kategori Etnik Kreatif - Anugerah Juara Lagu ke-11 menerusi lagu "Syair Cak Pong"
* Separuh Akhir Muzik-muzik 1998 - Lagu "Zapin Berharap"
* Album Pop Etnik Terbaik Anugerah Industri Muzik ke-4 menerusi album "Bila Lagi?"

## Rujukan